Komisijos reglamentas (EB) Nr. 1343/2003
2003 m. liepos 23 d.,
papildomam šešių mėnesių laikotarpiui sustabdantis susitarimus, numatytus Tarybos reglamente (EB) Nr. 2007/2000 dėl išimtinių prekybos priemonių įvedimo šalims ir teritorijoms, dalyvaujančioms Europos Sąjungos stabilizacijos ir asociacijos procese ar su juo susijusioms, dėl iš Serbijos ir Juodkalnijos importuojamo cukraus, kurio KN kodai yra 1701 ir 1702
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. rugsėjo 18 d. Tarybos reglamentą (EB) Nr. 2007/2000 dėl išimtinių prekybos priemonių įvedimo šalims ir teritorijoms, dalyvaujančioms Europos Sąjungos stabilizacijos ir asociacijos procese ar su juo susijusioms, iš dalies pakeičiantis Reglamentą (EB) Nr. 2820/98 ir panaikinantis Reglamentus (EB) Nr. 1763/1999 ir (EB) Nr. 6/2000 [1], su paskutiniais pakeitimais, padarytais Komisijos reglamentu (EB) Nr. 607/2003 [2], ypač į jo 12 straipsnio 3 dalį,
kadangi:
(1) Komisijos reglamentas (EB) Nr. 764/2003 [3] trims mėnesiams sustabdė preferencinius susitarimus, numatytus Tarybos reglamente (EB) Nr. 2007/2000, dėl cukraus, kurio KN kodai yra 1701 ir 1702, importuojamo iš Serbijos ir Juodkalnijos.
(2) Šis sprendimas pagrįstas Serbijoje ir Juodkalnijoje gautais duomenimis, pagal kuriuos cukraus, kurio KN kodai yra 1701 ir 1702, preferencinės kilmės sertifikavimo ir kontrolės sistema neleidžia šios šalies gavėjos kompetentingoms institucijoms patikrinti produktų kilmės būklės ir užtikrinti administracinio bendradarbiavimo, reikalingo kilmės informacijai patikrinti.
(3) Todėl vadovaujantis Reglamento (EB) Nr. 2007/2000 12 straipsnio 1 dalies nuostatomis, nuspręsta taikyti priemonę dėl sustabdymo.
(4) Reglamento (EB) Nr. 2007/2000 12 straipsnio 3 dalyje nustatyta, kad pasibaigus sustabdymo laikotarpiui, Komisija priima sprendimą ar nutraukti sustabdymo priemonę ar ją pratęsti.
(5) Padėtis Serbijoje ir Juodkalnijoje, susijusi su nustatytais jos cukraus preferencinės kilmės sertifikavimo ir kontrolės sistemos trūkumais, nepaisant nuolatinių Serbijos ir Juodkalnijos institucijų pastangų, pastebimai nepasikeitė. Be to, reikia nemažai laiko padėčiai pataisyti.
(6) Todėl Komisija mano, kad sustabdymo priemonė cukraus, kurio KN kodai yra 1701 ir 1702, deklaruojamo kaip kilusio iš Serbijos ir Juodkalnijos, atžvilgiu turi būti pratęsta dar šešiems mėnesiams, taikant Tarybos reglamento (EB) Nr. 2007/2000 12 straipsnio 3 dalį.
(7) Apie tai informuotas Muitinės kodekso komitetas,
PRIĖMĖ ŠĮ REGLAMENTĄ:
1 straipsnis
Preferenciniai susitarimai, numatyti Tarybos reglamente (EB) Nr. 2007/2000, dėl cukraus, kurio KN kodai yra 1701 ir 1702, importuojamo iš Serbijos ir Juodkalnijos, sustabdomi papildomam šešių mėnesių laikotarpiui.
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas nuo 2003 m. rugpjūčio 8 d.
Šis reglamentas yra privalomas visas ir tiesiogiai taikomas visose valstybėse narėse.
Priima Briuselyje, 2003 m. liepos 23 d.